Document ID: 32014R0484

REGOLAMENT TA' IMPLIMENTAZZJONI TAL-KUMMISSJONI (UE) Nru 484/2014
tat-12 ta' Mejju 2014
li jistipula l-istandards tekniċi ta' implimentazzjoni fir-rigward tal-kapital ipotetiku ta' kontroparti ċentrali skont ir-Regolament (UE) Nru 648/2012 tal-Parlament Ewropew u tal-Kunsill
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (UE) Nru 648/2012 tal-4 ta' Lulju 2012 tal-Parlament Ewropew u tal-Kunsill dwar derivati OTC, kontropartijiet ċentrali u repożitorji tad-dejta dwar it-tranżazzjonijiet (1) u b'mod partikolari t-tielet subparagrafu tal-Artikolu 50a(4) u t-tielet subparagrafu tal-Artikolu 50c(3) tiegħu,
Billi:
(1)
Skont ir-Regolament (UE) Nru 575/2013 tal-Parlament Ewropew u tal-Kunsill (2) l-istituzzjonijiet li huma stabbiliti fl-Unjoni qegħdin attwalment jirrapurtaw il-konformità tagħhom mar-rekwiżiti tal-fondi proprji kull tliet xhur. Sabiex jiġu mminimizzati l-inkonsistenzi bejn id-dati ta' referenza stabbiliti għall-istituzzjonijiet u d-dati stabbiliti għall-kontropartijiet ċentrali (CCPs) għall-kalkolu u għar-rapportar tal-informazzjoni marbuta mal-kapital ipotetiku, id-dati ta' referenza stabbiliti għal CCPs għandhom ikopru mill-inqas id-dati ta' referenza diġà stabbiliti għall-istituzzjonijiet. Madankollu, frekwenza ogħla ta' rapportar tal-informazzjoni marbuta mal-kapital ipotetiku tkun takkomoda wkoll il-fatt li l-membri tal-ikklerjar stabbiliti f'pajjiżi terzi jista' jkollhom dati differenti ta' rapportar. Barra minn hekk, jista' jkun hemm varjazzjonijiet kbar fir-rekwiżiti ta' fondi proprji u biex il-membri tal-ikklerjar u l-awtoritajiet kompetenti tagħhom ikollhom għarfien aġġornat ta' dawk ir-rekwiżiti, dawn jistgħu ikunu jridu jimmonitorjaw dawk l-iskoperturi aktar spiss minn kull tliet xhur.
(2)
F'sitwazzjonijiet normali, id-dati tar-rapportar għas-CCPs ma għandhomx jiddewmu b'aktar minn ġimgħa mid-data tal-kalkolu. Ġimgħa tipprovdi lis-CCPs b'biżżejjed żmien sabiex iwettqu l-kontrolli interni kollha u jlestu l-proċess meħtieġ ta' approvazzjoni qabel ma jirrapportaw id-dejta meħtieġa. Jekk CCP tiżviluppa sistema awtomatizzata b'mod sħiħ, id-data tar-rapportar tista' tkun qrib id-data tal-kalkolu. Bħalissa, madankollu, is-CCPs ma għandhomx il-kapaċità li jlestu l-proċess kollu f'dan iż-żmien u jistgħu għalhekk ikollhom bżonn jiżviluppaw il-proċessi u l-infrastrutturi interni tagħhom sabiex ikunu jistgħu jagħmlu dan. F'dan l-isfond, għandha tiġi introdotta dispożizzjoni transizzjonali li tagħti lis-CCPs biżżejjed żmien biex jiżviluppaw il-proċessi u l-infrastrutturi interni meħtieġa u, fl-istess ħin, biex jibdew jirrapportaw l-informazzjoni marbuta mal-kapital ipotetiku lill-membri tal-ikklerjar tagħhom.
(3)
Skont ir-Regolament (UE) Nru 648/2012, it-telf wara l-inadempjenza ta' membru tal-ikklerjar, fl-ewwel istanza, ikun kopert mill-marġini inizjali u mill-kontribuzzjoni tal-fond tal-inadempjenza tal-membru inadempjenti nnifsu. Fejn dawk ma jkunux biżżejjed, it-telf huwa kopert mir-riżorsi finanzjarji prefinanzjati li jiġu kkontribwiti mis-CCPs għall-kaskati ta' inadempjenza rispettivi tagħhom u mill-kontribuzzjonijiet tal-fond ta' inadempjenza prefinanzjati tal-membri mhux inadempjenti. Matul dan il-perjodu, il-frekwenza tar-rapportar għandha tiżdied sabiex il-membri tal-ikklerjar l-oħrajn li mhumiex inadempjenti u l-awtoritajiet kompetenti jinżammu aġġornati fuq l-informazzjoni kollha relatata mal-kapital ipotetiku meħtieġa biex jiġu kkalkulati r-rekwiżiti ta' fondi proprji tal-membri tal-ikklerjar. Is-CCPs għandu jkollhom il-kapaċitajiet tekniċi u l-proċessi interni fis-seħħ sabiex jaħdmu u jwasslu l-informazzjoni dwar il-kapital ipotetiku taħt dawn is-sitwazzjonijiet ta' stress.
(4)
Skont ir-Regolament (UE) Nru 648/2012, CCP jkollha tirriforni r-riżorsi finanzjarji prefinanzjati proprji fil-kaskata tal-inadempjenza fi żmien xahar. Għal din ir-raġuni, il-frekwenzi tal-kalkolu u r-rapportar f'dawn is-sitwazzjonijiet għandha tkun ogħla min-normal. Ir-rapportar ta' kuljum tal-informazzjoni marbuta mal-kapital ipotetiku jista' jkun inqas sinifikanti minħabba li jista' jgħaddi ż-żmien qabel ma jiġi stabbilit id-daqs totali tat-telf warainadempjenza ta' membru tal-ikklerjar. Minħabba li l-awtoritajiet kompetenti jistgħu jiltaqgħu ma' firxa wiesgħa ta' xenarji differenti, dawn għandu jkollhom ukoll l-għażla li jitolbu frekwenza ogħla f'perjodi ta' stress fuq bażi ta' valutazzjoni tas-sitwazzjoni li għandha tieħu kont tal-grad ta' tnaqqis, attwali jew previst, tar-riżorsi finanzjarji prefinanzjati disponibbli għas-CCP (kemm dawk ikkontribwiti mis-CCP stess kif ukoll dawk kontribwiti mill-membri tal-ikklerjar). Din il-frekwenza ogħla għandha tapplika sakemm dawk ir-riżorsi jerġgħu jinġiebu għal-livelli meħtieġa mil-leġislazzjoni relevanti.
(5)
Il-frekwenza għolja ta' rapportar f'perjodi ta' stress tista' tkun ferm esiġenti minħabba li ġie introdott rekwiżit ta' rapportar il-ġdid. Dan jista' joħloq sfidi fir-rigward tal-implimentazzjoni teknika għal mill-inqas xi CCPs. Biex dan jittaffa, huwa xieraq li jkun hemm data aktar tard għall-applikazzjoni tar-rekwiżiti ta' frekwenza ogħla ta' rapportar. Dak se jippermetti lis-CCPs ittejbu l-proċessi interni tagħhom u jaġġornaw is-sistemi tagħhom.
(6)
Id-dispożizzjonijiet f'dan ir-Regolament huma marbuta mill-qrib, billi jittrattaw il-kalkolu u r-rapportar tal-kapital ipotetiku ta' CCP. Biex jiżguraw koerenza bejn dawk id-dispożizzjonijiet, li għandhom jidħlu fis-seħħ fl-istess ħin, u biex jiffaċilitaw perspettiva komprensiva u aċċess kumpatt għalihom minn persuni suġġetti għal dawk l-obbligi, huwa mixtieq li l-istandards tekniċi ta' implimentazzjoni relevanti kollha meħtieġa mir-Regolament (UE) Nru 648/2012 jkunu inklużi f' Regolament wieħed.
(7)
Dan ir-Regolament huwa bbażat fuq l-abbozz tal-istandards tekniċi ta' implimentazzjoni ppreżentat mill-Awtorità Bankarja Ewropea lill-Kummissjoni.
(8)
L-Awtorità Bankarja Ewropea wettqet konsultazzjonijiet pubbliċi miftuħa dwar l-abbozz tal-istandards tekniċi ta' implementazzjoni li fuqu huwa bbażat dan ir-Regolament, analizzat il-kosti u l-benefiċċji potenzjali relatati u talbet l-opinjoni tal-Grupp tal-Partijiet Bankarji Interessati stabbilit skont l-Artikolu 37 tar-Regolament (UE) Nru 1093/2010 tal-Parlament Ewropew u tal-Kunsill (3),
ADOTTAT DAN IR-REGOLAMENT:
Artikolu 1
Il-frekwenza u d-dati tal-kalkoli meħtieġa skont l-Artikolu 50a(3) tar-Regolament (UE) Nru 648/2012
1. Il-frekwenza tal-kalkoli speċifikati fl-Artikolu 50a(3) tar-Regolament (UE) Nru 648/2012 tkun ta' kull xahar ħlief fejn id-diskrezzjoni stipulata fl-Artikolu 3(1) ta' dan ir-Regolament tkun eżerċitata, f'liema każ il-frekwenza tkun jew ta' kull ġimgħa jew ta' kuljum.
2. Fejn il-frekwenza tal-kalkolu msemmi fil-paragrafu 1 hija ta' kull xahar, is-CCP tapplika dawn iż-żewġ affarijiet li ġejjin:
(a)
il-jiem ta' referenza għal dak il-kalkolu jkunu kif ġej:
il-31 ta' Jannar, it-28 ta' Frar (jew id-29 ta' Frar f'sena biżestili), il-31 ta' Marzu, it-30 ta' April, il-31 ta' Mejju, it-30 ta' Ġunju, il-31 ta' Lulju, il-31 ta' Awwissu, it-30 ta' Settembru, il-31 ta' Ottubru, it-30 ta' Novembru, il-31 ta' Diċembru;
(b)
il-jum meta CCP twettaq dak il-kalkolu (il-jum tal-kalkolu) ikun rispettivament:
l-1 ta' Frar, l-1 ta' Marzu, l-1 ta' April, l-1 ta' Mejju, l-1 ta' Ġunju, l-1 ta' Lulju, l-1 ta' Awwissu, l-1 ta' Settembru, l-1 ta' Ottubru, l-1 ta' Novembru, l-1 ta' Diċembru, l-1 ta' Jannar.
3. Fejn il-frekwenza msemmija fil-paragrafu 1 tkun ta' kull ġimgħa jew ta' kuljum, il-jum tal-ewwel kalkolu jkun il-jum wara l-jum li fih saret it-talba tal-awtorità kompetenti. L-ewwel jum ta' referenza jkun il-jum li fih saret it-talba tal-awtorità kompetenti. Għall-kalkoli sussegwenti, il-jum ta' referenza jkun il-jum ta' qabel il-jum tal-kalkolu. Fil-każ ta' kalkolu ta' kull ġimgħa, il-perjodu ta' żmien bejn il-jiem ta' kalkolu jkun ta' ħamest ijiem tax-xogħol.
4. Fejn il-jum tal-kalkolu jkun btala pubblika, is-Sibt jew il-Ħadd, il-kalkolu jsir fil-jum tax-xogħol ta' wara.
Artikolu 2
Il-frekwenza, id-dati u l-format uniformi tar-rapportar meħtieġa mill-Artikoli 50c(2) u 89(5a) tar-Regolament (UE) Nru 648/2012
1. Il-frekwenza tar-rapportar meħtieġa mill-Artikolu 50c(2) tar-Regolament (UE) Nru 648/2012 u, fejn applikabbli, mit-tielet subparagrafu tal-Artikolu 89(5a) tar-Regolament (UE) Nru 648/2012 tkun ta' kull xahar, ħlief fejn id-diskrezzjoni stipulata fl-Artikolu 3(1) ta' dan ir-Regolament tkun eżerċitata, f'liema każ il-frekwenza tkun jew ta' kull ġimgħa jew ta' kuljum.
2. Fejn il-frekwenza tar-rapportar skont il-paragrafu 1 tkun ta' kull xahar, id-data tar-rapportar taqa' fi żmien ħamest ijiem tax-xogħol mill-jum tal-kalkolu stabbilit fl-Artikolu 1, jew qabel fejn possibbli.
3. Fejn il-frekwenza tar-rapportar imsemmija fil-paragrafu 1 hija ta' kuljum jew ta' kull ġimgħa, id-data ta' rapportar tkun il-jum wara l-jum tal-kalkolu.
4. Fejn id-data tar-rapportar hija btala pubblika, is-Sibt jew il-Ħadd, id-data tar-rapportar tkun il-jum tax-xogħol li jmiss.
5. Is-CCPs jirrapportaw l-informazzjoni msemmija fil-paragrafu 1 billi jużaw il-mudell li jinsab fl-Anness I (Informazzjoni marbuta mal-kapital ipotetiku) mimlija skont l-istruzzjonijiet stabbiliti fl-Anness II (Struzzjonijiet għar-rapportar tal-informazzjoni marbuta mal-kapital ipotetiku).
Artikolu 3
Kundizzjonijiet għal frekwenzi ogħla ta' kalkolu u rapportar skont l-Artikolu 50a(3) u l-Artikolu 50c(2) tar- Regolament (UE) Nru 648/2012
1. L-awtoritajiet kompetenti ta' istituzzjoni li taġixxi bħala membru tal-ikklerjar jistgħu jeħtieġu lil kwalunkwe CCP li fiha istituzzjoni taġixxi bħala membru tal-ikklerjar twettaq il-kalkolu msemmi fl-Artikolu 1(1) u r-rapportar imsemmi fl-Artikolu 2(1) b'frekwenza ta' kuljum jew ta' kull ġimgħa f'waħda minn dawn is-sitwazzjonijiet:
(a)
fejn, wara l-inadempjenza ta' membru tal-ikklerjar wieħed, CCP hija obbligata tuża kwalunkwe porzjon ta' riżorsi finanzjarji prefinanzjati li kkontribwixxiet għall-kaskata tal-inadempjenza skont l-Artikolu 43 tar-Regolament (UE) Nru 648/2012;
(b)
fejn, wara l-inadempjenza ta' membru tal-ikklerjar wieħed, CCP hija obbligata li tuża l-kontribuzzjonijiet tal-fond ta' inadempjenza tal-membri tal-ikklerjar mhux inadempjenti skont l-Artikolu 42 tar-Regolament (UE) Nru 648/2012.
2. L-awtoritajiet kompetenti jibbażaw l-għażla bejn frekwenza ta' kuljum u ta' kull ġimgħa kif previst fil-paragrafu 1 fuq il-grad ta' tnaqqis attwali jew previst ta' riżorsi finanzjarji prefinanzjati.
3. Fejn l-awtoritajiet kompetenti jeħtieġu frekwenza ogħla ta' kalkolu u rapportar minn CCP skont il-punt (a) tal-paragrafu 1, il-frekwenza ogħla tapplika sakemm ir-riżorsi finanzjarji prefinanzjati li ġew ikkontribwiti mis-CCP għall-kaskata tal-inadempjenza jerġgħu lura għall-livelli stabbiliti fl-Artikolu 35 tar-Regolament Delegat tal-Kummissjoni (UE) Nru 153/2013 (4).
4. Fejn l-awtoritajiet kompetenti jeħtieġu frekwenza ogħla ta' kalkolu u rapportar minn CCP skont il-punt (b) tal-paragrafu 1, il-frekwenza ogħla tapplika sakemm il-kontribuzzjonijiet tal-fond ta' inadempjenza tal-membri mhux inadempjenti tas-CCP jerġgħu lura għall-livelli stabbiliti fl-Artikolu 42 tar-Regolament (UE) Nru 648/2012.
Artikolu 4
Dispożizzjoni tranżizzjonali
Permezz ta' deroga mill-Artikolu 2(2), matul il-perjodu mid-data tal-applikazzjoni ta' dan ir-Regolament sal-31 ta' Diċembru 2014, is-CCPs jirrapportaw l-informazzjoni msemmija f'dak il-paragrafu mhux aktar tard minn ħmistax-il jum tax-xogħol wara l-jum ta' referenza, jew qabel jekk possibbli.
Artikolu 5
Id-dħul fis-seħħ u d-data tal-applikazzjoni
Dan ir-Regolament jidħol fis-seħħ fl-għoxrin jum mill-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan japplika mit-2 ta' Ġunju 2014, ħlief l-Artikolu 1(3), l-Artikolu 2(3) u l-Artikolu 3, li japplikaw mill-1 ta' Jannar 2015.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, it-12 ta' Mejju 2014.

Labels: 12
2
3